GiliGold/VAD_KnessetCorpus huggingface dataset:
זאב אלקין: אני חושב שאתם טועים.
זאב אלקין: אני חושב שההאשמה שאנחנו לא עושים את זה בהסכמה היא לא נכונה.
נסים זאב: כופים אותו עד שאומר "רוצה אני" – זו גם הסכמה.
זאב אלקין: במסגרת ההסכמה הזאת, אנחנו מדברים על דיון שיתחיל בשעה 10:00 ביום חמישי.
זאב אלקין: 46 חברי כנסת מהאופוזיציה כפול חמש דקות, אנחנו מגיעים ל-230 דקות נטו.
זאב אלקין: צריכים להוריד כשישה חברי כנסת, כי הם ידברו בדיון הסיעתי, זה מוריד 30 דקות.
זאב אלקין: אנחנו מגיעים ל-200 דקות נטו לאופוזיציה.
זאב אלקין: מהקואליציה ידברו עוד כ-15 חברי כנסת כפול שלוש דקות, זה כ-45 דקות, נניח שעה.
זאב אלקין: אנחנו מדברים על כחמש שעות דיון אישי.
זאב אלקין: הדיון הסיעתי יארך שעתיים נטו.
זאב אלקין: שר האוצר ידבר בהתחלה ובסוף.
זאב אלקין: נניח שהכול זה עוד שלוש שעות.
זאב אלקין: אנחנו מדברים על מסגרת של כשמונה שעות.
זאב אלקין: זה אומר שנקבע שההצבעות יתקיימו לא לפני 18:00.
זאב אלקין: אני מביא להצבעה החלטה שאומרת כך: ועדת הכנסת, על דעתו של יושב-ראש הכנסת, מאשרת לכנסת לקיים דיון ביום חמישי.
זאב אלקין: דבר שני, ועדת הכנסת קובעת שהדיון יתחיל בשעה 10:00, הוא ייפתח בדברים של שר האוצר, לאחר מכן יתקיים דיון אישי במתכונת שאמרנו, חמש דקות לחבר כנסת מהאופוזיציה ושלוש דקות לחבר כנסת מהקואליציה.
זאב אלקין: מדובר על דיון משולב בשני החוקים.
זאב אלקין: לאחר מכן יתקיים דיון סיעתי, 10 דקות לכל סיעה.
זאב אלקין: לאחר מכן יתקיימו הצבעות.
זאב אלקין: אבל בכל מקרה לא יתקיימו הצבעות לפני 18:00.
זאב אלקין: אם הדיון יסתיים קודם תהיה הפסקה.
זאב אלקין: זאת הצעת ההחלטה שאני מביא לכאן להצבעה, ואני מציע שנצביע עליה פה-אחד, כי היא מסוכמת.
דליה איציק: אני רוצה התייעצות של שלוש דקות אתך.
זאב אלקין: (יושב-ראש הוועדה יוצא להתייעצות עם חברת הכנסת דליה איציק).
זאב אלקין: חברים, אני מציג את התמונה המלאה.
זאב אלקין: מצד אחד לא ניתן להגיע לסיכום מלא, כי אומרת האופוזיציה, וזאת זכותה: אנחנו חושבים שזה חוק הסדרים גרוע מאוד, ולכן אנחנו לא יכולים לשתף פעולה עם חוק הסדרים מאוד גרוע.
מנחם אליעזר מוזס: וכי הקואליציה לא אומרת כך?
אברהם מיכאלי: מה שנכון נכון.
זאב אלקין: מצד שני, כולם מבינים את הרצון שראוי שהכנסת תקבל יותר זמן לעבוד על חוק ההסדרים כמה שיותר ימים בוועדות.
זאב אלקין: לכן אני מביא לכאן הצעה שאומרת כך: ביום רביעי יתקיימו דיונים בהצעת חוק פרטיות רק בהסכמה בין הקואליציה והאופוזיציה והממשלה שהם בעד.
זאב אלקין: זה יהיה אחרי השאילתות הדחופות.
יעקב אדרי: אולי תורידו את השאילתות?
זאב אלקין: זה בתקנון.
איל ינון: זה בתקנון, אבל אפשר לקבל החלטה שמורידים.
זאב אלקין: ביום רביעי לא יהיו שאילתות דחופות ולא יהיו הצעות לסדר לא יהיו הצעות דחופות לסדר.
זאב אלקין: ביום רביעי יהיו הצעות חוק פרטיות בתמיכה.
זאב אלקין: אחרי הצעות חוק פרטיות בתמיכה יהיה דיון 40 חתימות.
נסים זאב: זה הונאת דברים.
דליה איציק: העלה את זה יושב-ראש הכנסת.
זאב אלקין: מייד אחרי הדיון של 40 חתימות יתחיל דיון על התקציב.
זאב אלקין: שר האוצר יציג את התקציב, ולאחר מכן נעבור למתכונת שאישרנו כאן.
זאב אלקין: לאחר מכן תהיה תשובת שר האוצר.
זאב אלקין: ההצבעות על התקציב ועל חוק ההסדרים לא יתקיימו לפני השעה 23:00 בלילה.
רוחמה אברהם-בלילא: לא לפני חצות הלילה.
רוחמה אברהם-בלילא: זה מה שסיכמנו.
דליה איציק: אנחנו רוצים שחברי הכנסת ידעו שבחצות יש הצבעה.
נסים זאב: אני מבקש שלא יהיו הצבעות שמיות.
זאב אלקין: מדובר בסך הכול על שתי הצבעות.
דליה איציק: אנחנו לא מתחייבים שלא יהיו הצבעות שמיות.
זאב אלקין: מייד נצטרך להצביע על ההסדר הזה, כי הוא כולל גם פטור מחובת הנחה, קיצור תקופת ההנחה.
זאב אלקין: ביום חמישי תתכנס ועדת הכנסת ותדון בפיצולים.
זאב אלקין: בתום הדיונים בוועדת הכנסת נאשר את פתיחת מליאת הכנסת כדי להודיע על העברה לוועדות ולאשר את הפיצולים.
זאב אלקין: יושב-ראש הכנסת מוכן לזה.
דוד רותם: אי-אפשר להגיד שישיבת מליאה תתקיים כשייגמרו הדיונים בוועדת הכנסת.
דוד רותם: צריך לקבוע לה זמן.
איל ינון: נודיע מראש מתי המליאה.
זאב אלקין: ההצבעה במליאה תהיה בכל מקרה ביום חמישי בערב.
זאב אלקין: אנחנו כוועדת הכנסת צריכים לאשר רק את עצם קיום דיון המליאה בערב.
זאב אלקין: יושב-ראש הכנסת יקבע את השעה.
רוחמה אברהם-בלילא: לאחר הפיצולים בוועדת הכנסת, אם רוב הפיצולים הם בהסכמה יכולה ועדת הכנסת לעלות למליאה ולהצביע.
רוחמה אברהם-בלילא: לא צריכים לגייס את כל 120 חברי הכנסת.
מנחם אליעזר מוזס: אי-אפשר לעשות את המליאה אחרי שבת?
זאב אלקין: אני לא רוצה לקיים ישיבת מליאה ביום ראשון, כי אז זו בעיה מול חברי הכנסת הנוצרים.
זאב אלקין: בעניין של יום חמישי יש לי הצעה פשוטה, שתפתור לכולנו את הבעיה.
זאב אלקין: אני מבין את החשש שמא לא נגיע להסכמות על פיצולים ואז רוצים מליאה מלאה.
זאב אלקין: לכן אני מציע שביום חמישי במליאה יהיו רק הודעות על מה שהולך לוועדות, וזה לא דורש הצבעה.
זאב אלקין: ועדת הכנסת תודיע במליאה בכמה דקות ונסיים.
זאב אלקין: ההצבעה על הפיצולים תהיה ביום שני במליאה.
זאב אלקין: אז זה פותר בעיה לוועדות, כי הן יכולות לעבוד, וההצבעה על הפיצולים תחכה עד יום שני.
זאב אלקין: אני מעלה להצבעה את הצעת החבילה.
דליה איציק: זו לא הצעת חבילה.
דליה איציק: אנחנו לא מצביעים על חוק ההסדרים.
זאב אלקין: אני רוצה להפריד בין שני הדברים.
זאב אלקין: אני מציע שנצביע על כל סדרי הדיון.
זאב אלקין: לאחר מכן מי שירצה להישאר פה יישאר, ואני אביא להצבעה את הפטור מחובת הנחה על חוק ההסדרים והתקציב.
זאב אלקין: ראשית אני מביא להצבעה את סדרי הדיון שסוכמו.
רוחמה אברהם-בלילא: אני עולה לנשיאות, ואני לא משתתפת בהצבעה כמחאה על חוק ההסדרים.
זאב אלקין: אני מביא להצבעה את סדרי הדיון.
זאב אלקין: מי בעד סדרי הדיון שהוצגו כאן?
זאב אלקין: הצבעה בעד – 9 נגד – אין נמנעים – 2 סדרי הדיון אושרו.
זאב אלקין: אני מביא להצבעה את עצם בקשת הפטור לחובת ההנחה.
זאב אלקין: את רוצה להודיע הודעה?
דליה איציק: אני מבקשת להגיד את מה שאמרתי.
דליה איציק: כמו קאטו הזקן אני חוזרת על הדברים שלי, ואני גם מאמינה שיש פה אנשים ישרים והגונים שמבינים את חשיבותה של הכנסת, גם מהקואליציה, ואני מקווה שהם יעשו כמוני.
דליה איציק: אני חושבת שאסור שחוק ההסדרים הזה יבוא לא לקריאה, לא לפטור, לא לכלום.
דליה איציק: הוא צריך היה להיות עם דיון מקדמי, ולכן לא אשתתף בהצבעה.
דוד רותם: אני מסכים עם כל מה שאומרת חברת הכנסת דליה איציק, אבל אני אצביע בעד מסיבה אחת פשוטה, משום שאי-אפשר לשתק היום את הכנסת.
דוד רותם: הרי אם אנחנו לא משתתפים בהצבעה ואנחנו נגיע לזה ממילא, אחר כך יגידו שזה עבר ולא צריך להתחשב.
דוד רותם: אני בעד העניין, אבל אני חושב שחברת הכנסת דליה איציק צודקת.
דוד רותם: חוק ההסדרים הזה צריך להיות מטופל בצורה רצינית עוד לפני שהוא מגיע.
דליה איציק: חבר הכנסת רותם, הואיל ואתה כבר מסכים לדעתי והואיל וחטפתי עכשיו רשות דיבור, אני מבקשת להגיד שהיום יש עוד הרבה זמן לדבר עם פקידי האוצר ולהוריד לפחות 50%, וגם אז עוד יהיה הרבה על מה לריב.
דליה איציק: כי חוק הסדרים כזה אינני זוכרת.
דליה איציק: יושב פה צבי לביא ויושבים פה כתבים ותיקים, ואינני זוכרת חוק הסדרים כזה.
זאב אלקין: אני מביא להצבעה את הבקשה לפטור מחובת הנחה, שתאפשר לנו להתחיל את הדיון ביום רביעי.
זאב אלקין: הצבעה בעד – 9 נגד – אין נמנעים – אין הבקשה אושרה.
זאב אלקין: הסעיף הראשון שעל סדר היום, ערעורים על החלטת יו"ר הכנסת והסגנים שלא לאשר דחיפות הצעות לסדר היום.
זאב אלקין: לפני שנתחיל את הדיון המהותי בערעור, נמצא כאן סגן היושב ראש התורן חבר הכנסת כרמל שאמה, נדמה לי שחשוב לקבל עדכון, אתן מייד זכות דיבור למזכיר הכנסת כי יכול להיות שהערעור מתייתר בעקבות העדכון שיינתן לנו כאן, בבקשה מזכיר הכנסת.
אייל ינון: העדכון נוגע לסדר היום של הכנסת נכון לרגע זה, ואני מדגיש נכון לרגע זה כי אתם מנוסים ומכירים שסדר היום בכנסת הוא הרבה פעמים נזיל ותלוי בהסכמות שמתקבלות במועדים מאוחרים יותר.
אייל ינון: כרגע סדר היום הוא כדלקמן.
אייל ינון: אנחנו פותחים בארבע כרגיל בנאומים בני דקה עד בערך ארבע וחצי.
אייל ינון: לאחר מכן תהיה הצעה לסדר של חבר הכנסת דני דנון בנושא אלמנות צה"ל לרגל יום עיון שמתקיים פה היום בענייני אלמנות צה"ל.
אייל ינון: זה יהיה קצר יחסית.
אייל ינון: לאחר מכן יהיה ציון של היום הבין לאומי נגד אלימות נגד קשישים במתכונת מקוצרת של מספר דוברים.
אייל ינון: לאחר מכן יתחילו דיונים בקריאה ראשונה בסדרת החוקים המכונים חוקי המשילות, ללא הצבעה, אני מדגיש, רק דיון אישי.
אייל ינון: לאחר מכן תעלה לסדר היום הצעת החוק בעניין דמי הבראה לקריאה שנייה ושלישית על כל עשרות ההסתייגויות שהוגשו על ידי סיעות האופוזיציה.
רוחמה אברהם-בלילא: אני מבינה שלא האוצר ולא עיני ולא אף אחד מוכן בשלב הנוכחי.
אייל ינון: אנחנו קיבלנו הודעה שזה עולה היום לאחר חוקי המשילות.
אייל ינון: כמו שאמרתי בתחילת דברי, הכל פתוח ונזיל אבל זה כרגע סדר היום, חשוב שתדעו.
אריה אלדד: תהיה הצבעה על החוק הזה?
אייל ינון: על חוק דמי הבראה אמורה להיות הצבעה, השאלה רק מתי.
רוחמה אברהם-בלילא: זה יהיה בעוד 3 ימים.
אייל ינון: כרגע המכפלות של ההסתייגויות כפול מספר המסתייגים כפול מספר הדקות שעל פי התקנון - - -
רוחמה אברהם-בלילא: זה שבעה ימים וחצי.
אייל ינון: זה מביא אותנו לתאריכים קצת אחרים אבל ייתכן ויגיעו להסכמות לגבי מסגרת דיון סבירה יותר.
זאב אלקין: צהרים טובים לכולם, אנחנו התכנסנו כאן בעקבות יוזמתו של יושב ראש הכנסת.
זאב אלקין: אתם שמעתם את הצעתו במליאה.
זאב אלקין: אומר יושב ראש הכנסת:
זאב אלקין: אמנם ועדת הכנסת כבר קיבלה החלטה – ואני מזכיר לכולנו שהייתה החלטה פה אחד, גם בתיאום עם האופוזיציה, על פי בקשתה אגב – לקיים את ההצבעה על התקציב וחוק ההסדרים היום לא לפני שעה 12:00 בלילה, כאשר תכננו את מהלך הדיון – אגב, זה היה לא מזמן, זה היה רק ביום שני בבוקר כשכולנו התכנסנו כאן, ובתיאום עם אנשי האופוזיציה קבענו את לוח הזמנים שיאפשר לכולם את זכות הביטוי.
זאב אלקין: אבל אומר יושב ראש הכנסת: היות והמצב היום בכנסת שהודיעה האופוזיציה נחרצות, שהיא לא רוצה להשתתף היום בדיון ולא רוצה לנצל את מסגרת הזמן שעומדת לרשותה, אם נשארת בעינה החלטת ועדת הכנסת, הדיון יסתיים בשעות הקרובות, הוא כבר התחיל.
זאב אלקין: כמו שאתם יודעים, גם שונה סדר היום, נמשכה הבקשה לדיון של 40 חתימות, ולכן הדיון על התקציב כבר התחיל הרבה לפני מה שחשבנו כשתתכנו את סדר היום של יום רביעי.
זאב אלקין: אנחנו נגרום להפסקה מיותרת בין הדיון לבין ההצבעה, אם הדיון ייגמר בשעות הקרובות וההצבעה תהיה ב-12:00 בלילה, למעשה יש פער מאוד גדול, כשבוודאי לא לכך התכוונה ועדת הכנסת כשקבעה את לוחות הזמנים.
זאב אלקין: על כן ההצעה שאנחנו מביאים כאן היא לא שינוי של סדרי הדיון.
זאב אלקין: כל סדרי הדיון יישארו כמות שהם, אבל שינוי של סעיף אחד בהחלטת ועדת הכנסת, וזה הרף התחתון להצבעות.
זאב אלקין: אגב, הוא לא מחייב שההצבעות יתקיימו בשעה הזאת, הם יוכלו להתקיים מאוחר יותר, אם יחליטו – ואני מקווה שזה יקרה, כי על חברים מהאופוזיציה למלא את תפקידם הפרלמנטרי ולומר את מה שיש להם לומר על התקציב ועל חוק ההסדרים, אז בוודאי ההצבעות יידחו בהתאם.
זאב אלקין: אבל אומר יושב ראש הכנסת, שאין שום סיבה שוועדת הכנסת למעשה תכבול את ידיה של הכנסת ותגרום להפסקה ארוכה מדי בין הדיון לבין ההצבעה עצמה.
זאב אלקין: אני חייב להגיד שבהחלט הדברים הם מאוד הגיוניים ובהחלט לפי לוח הזמנים שכרגע אנחנו רואים אותו, נראה לי ש-15:30 היא בערך השעה שהדיונים יסתיימו עד אז, לפי המצב הנתון של מספר הדוברים שנרשמו, אפילו אם יתווספו עוד כמה דוברים.
זאב אלקין: אני גם יוצא מתוך נקודת הערכה שהדיון הסיעתי יתקצר בחצי, כי יש שש סיעות קואליציה ושש סיעות אופוזיציה.
זאב אלקין: על כן ניתן לשנות, לפחות בעיניי, את סעיף 3(ה) בהחלטה שלנו שבה קבענו לשעה 12:00 בלילה לשעה 15:30, אלא מה?
קריאה: אתה יכול למחוק את זה.
זאב אלקין: לא, עדיף לקבוע.
דוד רותם: זה היה הוויכוח כשאמרתי: אל תקבעו שעה - - -
נסים זאב: אין צורך לקבוע שעה להצבעה.
נסים זאב: זה לא היה בעבר, זה לא בהווה.
זאב אלקין: חבר הכנסת זאב, אם תבדוק את הפרוטוקולים של החלטות ועדת הכנסת בדיונים קודמים על התקציב ועל חוק ההסדרים, תראה שזה היה בעבר, זה בדיוק מה שהיה.
נסים זאב: אבל אף פעם לא עמדו בשעה, קבעו מינימום.
זאב אלקין: גם עכשיו זה מינימום.
איתן כבל: כדי שלא יהיה מצב שמישהו יבוא ויגיד: לא ידעתי.
זאב אלקין: כך זה מנוסח, ובוודאי גם הפעם זה יהיה לא לפני.
זאב אלקין: אמרתי, אם תעשה האופוזיציה את המוטל עליה כאופוזיציה ותחזור לנאום ולהצביע, בוודאי שזה יהיה הרבה אחרי.
איתן כבל: מנהלי הסיעות מבקשים לא ללחוץ בעניין של האופוזיציה.
דוד רותם: אני חושב שזה מאוד ראוי שהאופוזיציה תהיה, רק אי-אפשר שמישהו יבשל - - -
זאב אלקין: אני רק אקדים ואומר, שהיות וההחלטה הקודמת התקבלה כאן פה אחד, אני לפחות סבור שניתן לשנות את ההחלטה אם היא תהיה על דעת כל החברים.
זאב אלקין: כמו שההחלטה הקודמת הייתה החלטה משותפת של החברים, גם כאן נראה לי נכון אם אנחנו משנים, לשנות את זה רק בהנחה שהיא על דעת כל חברי הוועדה.
דוד רותם: אני רוצה חוות דעת משפטית, כי אני חושב שאדוני טועה לגבי העניין של פה אחד.
זאב אלקין: לא, אני לא אומר שצריך, אני אומר את דעתי.
דוד רותם: אדוני היושב ראש, אני אומר לך שאני התנגדתי גם לקביעת השעה גם בפעם הקודמת.
דוד רותם: אני חושב שהכנסת זה דבר רציני מדי כדי שאנחנו נקבע שאנשים יבואו להצבעה.
דוד רותם: הדיון מתקיים, ובסופו של דיון מתקיימת הצבעה.
דוד רותם: אני לפחות כך נוהג גם בוועדה שלי, וזה בכלל לא אכפת לי אם יש אנשים או אין אנשים, מקסימום זה מתקבל פה אחד ואתה יודע שהחלטות פה אחד - - -
זאב אלקין: אבל העיקר שאתה מגיע...
דוד רותם: אני מגיע וההחלטות מתקבלות פה אחד.
דוד רותם: אני חושב שאי-אפשר לתת לאופוזיציה לבשל דייסה, ושאנחנו כולנו נאכל את התבשיל המקולקל שלה.
דוד רותם: אם היא לא רוצה לבוא לדיון, זכותה, אבל היא לא יכולה לדרוש מאתנו לשבת פה עד 12:00 בלילה ולא לעשות דבר.
דוד רותם: לכן אני מציע לבטל את הסעיף שאומר שההצבעה לא תהיה לפני 12:00 בלילה ולקבוע שההצבעה תתקיים מייד בתום הדיון.
נסים זאב: כשדיברנו על 12:00 בלילה, יצאנו מתוך הנחה שהאופוזיציה היא לוחמת ורוצה לומר את דברה.
נסים זאב: היא מוותרת על זכות הדיבור, וזאת זכותה, אנחנו לא יכולים לכפות עליה גם לדבר.
נסים זאב: בדמוקרטיה, כמו שיש חופש דיבור, גם אי-אפשר לכפות על אדם לדבר בכוח.
זאב אלקין: האופוזיציה מנצלת את זכות השתיקה.
נסים זאב: נכון, זאת זכותה.
נסים זאב: אפילו בחקירות עדיין החוק לא חל.
איתן כבל: גם כשהם לא פה, אנחנו מתווכחים עם עצמנו?
נסים זאב: בחקירות משטרה, אדוני היושב ראש, זכותו של אדם לשתוק ולשמור על זכות השתיקה.
נסים זאב: אדוני היושב ראש, אני רוצה לומר שבעבר כאשר קבענו שעה, זה היה בהסכמה, מתוך הנחה שכולם רצו להשתתף בהצבעה.
נסים זאב: רצינו שחלילה וחס, אם מישהו רוצה להצביע, שלא יפספס את ההצבעה.
נסים זאב: אבל היום הם מכריזים עלינו חרם, יא-חראם אומרים בערבית, אז למה אני צריך עכשיו להמתין להם אפילו דקה אחת?
נסים זאב: אני חושב שזה נכון לקיים דיון רציני ומהותי.
נסים זאב: כל מי שרוצה להתבטא, שיתבטא.
נסים זאב: היושב ראש גם הבטיח שמי שעומד לו בגרון, חלילה וחס, הוא ייתן לו עוד דקה אחת נוספת.
נסים זאב: לכן אני חושב שאין צורך להמתין.
זאב אלקין: היושב ראש הזה של הכנסת הוא מבית הלל, לכן אין לי ספק - - -
נסים זאב: לכן אני אומר אדוני לא לקבוע שלוש וחצי.
נסים זאב: אם יש להם עניין אמיתי לבוא ולהצביע ולנהל דיון, הם צריכים לשבת עכשיו, שיידעו לפחות על מה למחות ועל מה להתנגד, אז איך אפשר לבוא ולהצביע נגד, כשאני אפילו לא שומע את שר האוצר?
נסים זאב: אולי הבשורה שמביא שר האוצר היא באמת בשורה טובה לעם ישראל?
נסים זאב: לכן חשוב, אדוני היושב ראש, לקבל החלטה ברוח הדברים של חבר הכנסת דוד רותם, שאני אף פעם לא מסכים אתו והפעם אני כן מסכים אתו, שנקיים בתום הדיון את ההצבעה.
דניאל בן-סימון: אני רק רוצה לומר שלשם שינוי חבר הכנסת זאב אמר דברי טעם.
דוד רותם: מלבד דבר אחד, שהוא אמר שהוא אף פעם לא מסכים אתי...
זאב אלקין: עד עכשיו.
דניאל בן-סימון: הפעם הוא לא משאיר ספק לגבי ההחלטה הנכונה שיש לקחת.
זבולון אורלב: אני יודע שהאופוזיציה ישבה.
זבולון אורלב: האם יש מידע?
זאב אלקין: אין שינוי מההחלטה.
זבולון אורלב: האם מתקיימת איזושהי הידברות עם ראשי האופוזיציה?
זאב אלקין: מתקיימת כל הזמן, אבל נכון לעכשיו האופוזיציה מתחפרת בעמדתה.
זבולון אורלב: וטוענת שהיא לא תבוא להצבעה?
זבולון אורלב: האם היא נשאלה האם ברצונה לשנות את ההחלטה שאנחנו מדברים עליה?
זאב אלקין: היא נשאלה, ואמרה שמכיוון שהיא לא מגיעה לשום מקום, היא לא תגיע גם לכאן.
זבולון אורלב: לא, אבל האם היא מוכנה לתת תשובה מחוץ לכותלי החדר הזה?
זאב אלקין: היא לא מתערבת לא לכאן - - -
דוד רותם: חבר הכנסת אורלב, כפי שאדוני יודע, כשאני בשביתה, אני לא אומר שום דבר מחוץ לכותלי הדיון.
זבולון אורלב: לא, אני שונה ממך.
דוד רותם: אבל האופוזיציה היא כמוני.
דוד רותם: נניח שהאופוזיציה מתנגדת לשינוי ההחלטה, למה לא? הם הלכו לישון כבר, אתה תשב פה עד 12:00 בלילה, איזה מן דבר זה?
דוד רותם: אני לא מבין, הם מטילים עלינו גזירה שהם לא שותפים לה.
זבולון אורלב: שעות השינה שלך ושלי לא צריכים להיות שיקול בדיון פרלמנטרי.
דוד רותם: מה הרעיון היה לדחות את הדיון עד 12:00 בלילה?
דוד רותם: כי עשו חשבון, שיש 12 סיעות, לכל אחת שעתיים.
דוד רותם: ברגע שהם אומרים: אנחנו לא נבוא, אנחנו נשב פה ונחכה להם.
זבולון אורלב: אני שוב אומר, שהשיקול שלנו לא צריך להיות שיקול של הלילה הזה.
זבולון אורלב: גם אני אוהב ללכת לישון יותר מוקדם, כי אני קם מוקדם להתפלל שחרית.
זבולון אורלב: אני לא כמו החסידים, אני כמו המסנגדים, קם מוקדם, ולכן אני אומר שזה לא השיקול.
זבולון אורלב: השיקול הוא חיי הכנסת, ולכן אני לא בעד זה שנקבל החלטות חפוזות.
זבולון אורלב: אני גם מסכים, שאין טעם סתם להשאיר את הכנסת פתוחה, אבל אני אומר שצריכה להתקיים התדיינות ולא להיחפז ולא למהר בהחלטה.
זבולון אורלב: אגב, מה תעשה אם בשעה 15:30 או 15:00 האופוזיציה תחזור בה?
דוד רותם: אז אני אקיים את הדיון, זה מה שאני רוצה.
דוד רותם: אני אומר: נקיים את הדיון, ובסופו נצביע.
איתן כבל: אני בכל זאת מציע לעשות איזה רף תחתון.
איתן כבל: צודק חבר הכנסת אורלב, אבל גם לא מתקבל על הדעת – ולא משנה מה דעתי לגבי התקציב או לגבי מה שקורה – שאנשים ישבו כאן וימתינו.
איתן כבל: לכן צריך למצוא את שביל הזהב.
איתן כבל: מבחינתי שביל הזהב זה כן לקבוע רף תחתון.
איתן כבל: בבית הכנסת קוראים לזה "טורח ציבור".
איתן כבל: אתה לא יכול להחזיק פה סתם אנשים, למה?
איתן כבל: ככה.
איתן כבל: דבר שני, אני אומר שצריך להמשיך בהידברות ולנסות באמת, למרות שקשה לי לראות מצב שתהיה חזרה, כי זה כבר בקטע, אבל לא משנה, צריך לפחות לעשות את הניסיון שקולה של האופוזיציה יישמע, למרות שזאת הדרך שהיא בחרה להשמיע אותה, וכבר היו דברים מעולם.
זאב אלקין: חבר הכנסת כבל, ואגב, אני לא יכול להגיד שזה קורה לנו פעם ראשונה, זה קורה לנו הרבה, שאני מסכים אתך.
איתן כבל: זה היתרון שלך, שאתה מכוון לדעת גדולים...
זאב אלקין: אני חושב, ואנחנו גם התייעצנו על זה לפני הדיון הזה עם יושב ראש הכנסת, שכן נכון בכל זאת לקבוע רף תחתון, כדי שגם יידעו באופוזיציה שהם צריכים לקבל החלטה.
זאב אלקין: אם הם רוצים להצביע, הנה הם יודעים עד מתי הם צריכים לקבל החלטה ולא להשאיר את זה פתוח.
זאב אלקין: זה נושא יותר מדי רציני.
זאב אלקין: חבר הכנסת זאב וחבר הכנסת רותם, יש גם עוד עניין, לא בטוח שבמסגרת האווירה שנוצרה, זה נכון שוועדת הכנסת תסטה מהנוהג שהיה לה במשך שנים כן לקבוע את הרף התחתון.
זאב אלקין: הרי כל הדיון הזה, אני מזכיר לכולנו, איך קבענו את כל מתכונת הדיון?
זאב אלקין: הסתכלנו מה היה.
דוד רותם: אדוני, אני מבקש לקבוע שההצבעה תהיה לא לפני השעה 15:30.
נסים זאב: אדוני, במידה שהאופוזיציה תחליט בכל זאת להיכנס ולדבר, אנחנו חוזרים למתכונת של 12:00 בלילה.
זבולון אורלב: כן, זה חייב להישאר.
זבולון אורלב: הרי אם הם לא היו בשביתה, זאת הייתה המתכונת.
דוד רותם: אבל אם שניים מהם ייכנסו בשעה 15:15 לדבר?
זאב אלקין: חברים, אני חושב שאני יודע להציע לכם הצעה.
זאב אלקין: אני מבין בדיוק את ההערה של חבר הכנסת זאב, מצד שני אני לא חושב שהחלטה בכלל יכולה להגדיר את זה, ייכנס חבר כנסת מהאופוזיציה או לא, זה לא נכון.
זאב אלקין: אני רוצה להציע לכם את ההצעה הבאה: שאנחנו נקבע כאן שההצבעות על פניו לא יתקיימו לפני 15:30.
זאב אלקין: במידה שהדיון נמשך מעבר לשעה 18:00 בערב, ואני לוקח בכוונה טווח די גדול, ברור מתי זה יקרה, זה יקרה אך ורק אם האופוזיציה חזרה לדבר, אז ההצבעות לא יתקיימו לפני 12:00 בלילה.
זאב אלקין: זה מקובל עליכם?
נסים זאב: ואם זה יהיה ב-18:15 וכולם סיימו?
נסים זאב: אדוני היושב ראש, זה לא מקובל עליי.
נסים זאב: אדוני היושב ראש, אנחנו קובעים את הרף של שעה 15:30.
נסים זאב: במידה שיש כמה אנשי אופוזיציה שבכל זאת יחליטו לדבר, למשל: במפלגת העבודה אתה יכול לדעת מי אופוזיציה - - -
זאב אלקין: קואליציה לכל דבר.
נסים זאב: אם איתן כבל ירצה לדבר - - -
זאב אלקין: הוא רשום לדבר.
נסים זאב: אופוזיציונר - - -
קריאה: הוא במסגרת הקואליציה.
זאב אלקין: חבר הכנסת זאב, הוא ידבר שלוש דקות.
נסים זאב: לדעתי צריכים להמשיך את הדיון עד תום ולהצביע.
נסים זאב: מינימום - 15:30, ואם חלק מאנשי האופוזיציה בכל זאת ירצו להתבטא, זכותם, כאשר כל אחד יסיים לדבר שלוש דקות, תהיה הצבעה.
נסים זאב: אנחנו נשלח את כל החברים לחזור בחצות הלילה אקום להודות על משפטי צדקך, מה קרה?
נסים זאב: מה זה, דוד המלך שקם בחצות לילה?
זאב אלקין: קודם כל, חבר הכנסת זאב, אתה הצעת לחזור לנוהל הקודם.
נסים זאב: אמרתי שאם חוזרים כולם עכשיו ויש החלטה לקיים דיון.
זאב אלקין: חבר הכנסת זאב, אני מבין שאני הפתעתי אותך בזה שקיבלתי את הצעתך.
נסים זאב: אתה אמרת שאם ממשיכים עד 18:00, נמתין עד חצות, וזה לא עובד ככה.
נסים זאב: אם מסיימים בשעה 18:30, מפסיקים לארבע שעות ואז חוזרים?
זאב אלקין: חבר הכנסת נסים זאב, תבין מה אתה מציע.
זאב אלקין: אני רק אתרגם לך מעשית את מה שאתה מציע.
נסים זאב: לא צריך לתרגם אותי.
זאב אלקין: אבל אני חייב לתרגם לעצמי, כדי שאני אבין.
זאב אלקין: אני לא יודע להבין, אני צריך לתרגם לעצמי, אולי אני אעזור גם לחברים.
זאב אלקין: מה שאתה מציע אומר שאם האופוזיציה החליטה לחזור בה וחזרה לדיון, למעשה אין שעה קבועה, ההצבעה יכולה להיות ב-16:00, ב-17:00, ב-18:00, ב-19:00, ב-20:00, ב-21:00, ב-22:00, ב-23:00, בחצות, זה מה שאתה מציע.
זאב אלקין: אני חושב שהרצון של החברים כאן היה שיהיה רף תחתון בכל מקרה.
זאב אלקין: הרף התחתון של 15:30 מתאים למציאות שיש עכשיו, ותאמינו לי שגם הוא עם "ספייר", אבל אם האופוזיציה חזרה לדבר, וזאת ההזדמנות היחידה שזה יגיע לשעה 18:00, זה לא יגיע בגלל שניים, שלושה חברים ל-18:00, ואם תעשה חישוב, אתה תראה את זה.
זאב אלקין: אם הדיון הגיע עד 18:00, זה אומר שכל האופוזיציה חזרה לדיון.
זאב אלקין: אז חוזרים להסכמות הראשונות, שהרף התחתון הוא ב-12:00.
זאב אלקין: אני מביא להצבעה את ההצבעה הזאת.
זאב אלקין: בעד – 4 נגד – אין נמנעים – 1 הצעת יושב ראש ועדת הכנסת זאב אלקין בדבר סדרי הדיון בהצעת חוק תקציב המדינה לשנים 2009-2010 והצעת חוק ההתייעלות הכלכלית (תיקוני חקיקה ליישום התוכנית לשנים 2010-2009), התשס"ט-2009, נתקבלה.
זאב אלקין: אנחנו פותחים את הדיון בחוק ההסדרים.
זאב אלקין: זאת ישיבה חשובה.
זאב אלקין: אני מקווה שכל אחד שהגיע לישיבה הזאת מתייחס אליה בכובד ראש.
זאב אלקין: אנחנו נצטרך לקבוע לגבי הסעיפים השונים מה מהסעיפים מתפצל.
זאב אלקין: אנחנו נקבל הסברים מדויקים מהייעוץ המשפטי.
זאב אלקין: אנחנו נצטרך לדון על הסעיפים השונים של החוק, לראות איפה נכון לדון בהם, באילו ועדות.
זאב אלקין: אני מקווה שהיום הזה, שהוא יום עם הרבה דינמיקה, עם הרבה ויכוחים, נוכל לסיים את המלאכה כדי שהוועדות השונות של הכנסת יוכלו לעשות את מלאכתן.
זאב אלקין: מכבדים אותנו כאן בנוכחותם יושב-ראש הכנסת, מנכ"ל משרד האוצר וממלא מקום ראש אגף תקציבים, ירום אריאב.
רוחמה אברהם-בלילא: מכיוון שזאת הפעם הראשונה שמונח בפנינו חוק הסדרים כזה פרוע, רציתי שתאפשר זכות דיבור לכל אחד מחברי הכנסת בכל אחד מהסעיפים שיש לגביהם המלצות.
רוחמה אברהם-בלילא: זה אחד הדיונים החשובים והמורכבים ביותר שנמצאים בפנינו כאן.
זאב אלקין: זאת כוונתי.
זאב אלקין: אני חושב שכל חברי הכנסת מודעים לכך שזה יהיה יום ארוך.
זאב אלקין: כל אחד יגבש את עמדתו.
זאב אלקין: אנחנו נצביע אחרי שנקיים כאן דיונים מפורטים.
זאב אלקין: אני אאפשר לחברי הכנסת לדבר בסעיפים הרלוונטיים.
זאב אלקין: הסוגיות שעומדות על סדר היום זה לפצל או לא לפצל, ולאיזו ועדה לשלוח.
זאב אלקין: אנחנו לא דנים בתוכן של הסעיף.
זאב אלקין: ועדת הכנסת תסיים היום את מלאכתה.
זאב אלקין: לא ניתן לכנסת לא להתחיל את הדיון בתחילת שבוע הבא.
זאב אלקין: אני מעביר את זכות הדיבור ליושב-ראש הכנסת.
ראובן ריבלין: תודה רבה ליושב-ראש ועדת הכנסת.
ראובן ריבלין: אני עמדתי בדיונים עם הממשלה, בעימותים עם הממשלה כאשר התברר לי התוכן של הצעת החוק הנלווית לחוק התקציב - הצעת חוק ההתייעלות הכלכלית.
ראובן ריבלין: פעמים רבות היינו במצב שלא ראינו עין בעין את הדברים.
ראובן ריבלין: באתי להציג בפניכם דברים שאני שלם איתם לחלוטין.
ראובן ריבלין: באתי להעיר מספר הערות ולמסור מסרים והודעות של ההסכמות אשר הגענו אליהן.
ראובן ריבלין: חלקן עבר בקריאה ראשונה.
ראובן ריבלין: כל ההסכמות שהתקבלו בין מנכ"ל משרד האוצר וביני אושרו על ידי שר האוצר ויקוימו ככתבן וכלשונן.
ראובן ריבלין: בשנת 1985 הייתה צרה גדולה לישראל כאשר היינו במצב של 400% אינפלציה.
ראובן ריבלין: אז המציאו שני חברי כנסת מהמעולים שבפרלמנטרים את חוק ההסדרים שעד אז לא היה קיים.
ראובן ריבלין: כבר באותה עת הגה אחד השרים, שהיה שר האנרגיה, את השימוש המיידי בחוק ההסדרים שבה לסייע לממשלה לקיים את התקציב.
ראובן ריבלין: הוא גם הגה את האפשרות להעביר רפורמה.
ראובן ריבלין: היה זה השר שחל שמרוב כישרונותיו ויכולותיו הבין את האפשרות להשתמש בחוק הסדרים כחרב, לא כמגן, לא כדבר שבא לסייע לתקציב אלא התקציב מסייע בידיו להעביר את החוק.
ראובן ריבלין: נוצרה תפישת עולם שהתקציב אינו התקציב עצמו אלא המשילות של הממשלה.
ראובן ריבלין: דברים אלה קנו חזקה והתגברו כאשר באו אלינו ראשי ממשלה אשר לא היו פרלמנטרים.
ראובן ריבלין: הם היו רמטכ"לים, כמו רבין, כמו אהוד ברק.
ראובן ריבלין: דווקא ראשי הממשלה שיצאו מהפרלמנט היו יותר ערים לעובדה שאי אפשר לעשות שימוש בהליכי הכנסת ולבטלם על ידי כך שפעם בשנה תבוא הממשלה, תציג חוקים שהיא רוצה להעביר.
ראובן ריבלין: יותר ויותר חברי כנסת יזמו העברת חוקים פרטיים אשר ברובם התקבלו כי היה מפגש רצונות בין חברים מהקואליציה לאופוזיציה.
ראובן ריבלין: מפגש רצונות זה היה על בסיס צרכים.
ראובן ריבלין: הממשלה טענה שכל חבר כנסת רואה את הצורך והיא לא מתעלמת מהצורך שהחוק מתייחס אליו.
ראובן ריבלין: רובם של החוקים האלה כוונו ובאו לסייע בידי מסכנים.
ראובן ריבלין: בסופו של דבר חוק כזה הגיע לבית המשפט העליון.
ראובן ריבלין: בית המשפט העליון חייב את המשלה לקיימו.
ראובן ריבלין: שאלה הממשלה את בית המשפט העליון מאיזה תקציב הוא מבקש שיורידו כדי לקיים חוק זה.
ראובן ריבלין: מצאה הממשלה דרך לבוא ולהתמודד עם יוזמת החקיקה הברוכה של חברי הכנסת.
ראובן ריבלין: במקום שתעמיד את הקואליציה ותרגיל את חברי הכנסת לבוא בכל ימות השבוע ולהצביע כל פעם על החוק, באו חברי הכנסת בכל התקופות להצבעות פעמים רבות אפילו בלי שידעו על מה ולמה הם מצביעים.
ראובן ריבלין: מעיד אני עלי שמספר חברי אופוזיציה בקדנציה הקודמת לא הסכימו לכל הצעה שהביאו חברנו מהמפלגה, מהטעם שידעו שהתקציב לא יוכל להתבצע.
ראובן ריבלין: בא אלי פעמים רבות - למרות שיחסינו לא תקינים - אחד מחברי הכנסת הצעירים והמוכשרים והיה מבקש לשאול אותי ואת חיים אורון מה עמדתנו לגבי חוק כזה או אחר.
ראובן ריבלין: אמרנו לו שאפילו אם יבקשו מאיתנו להצביע בעדו, אנחנו נצביע נגדו כי הוא לא עולה בקנה אחד עם מסגרת התקציב שהממשלה הציבה בפנינו ושאנחנו יודעים שאנחנו ניצור אי איזון נוראי ומאומה בכל המערכת השלטונית בישראל.
ראובן ריבלין: זה לתשומת לב חברי הכנסת החדשים.
ראובן ריבלין: מדובר פה בתקציב דו-שנתי, שחלקו הוא חוק ההסדרים שהוגש על ידי הממשלה הקודמת.